
Somniar amb els faunes del Grec
En el sector de les arts escèniques s'ha recuperat l'hàbit de xiular, picar de peus o “buuuejar” alguns directors com Calixto Bieito o Àlex Ollé quan gosen “épater les bourgeois” al Gran Teatre del Liceu. El cas més recent el tenim amb l'estrena de «L'incoronazione di Poppea» de Claudio Monteverdi, amb un Bieito absent per altres compromisos operístics i amb el venerable director musical Jordi Savall manifestament en desacord amb la posada en escena, com si la versió de Bieito no tingués res a veure amb ell i la seva funció fos només posar-hi música al seu aire.

En el teatre, aquest hàbit, potser perquè és més popular i, per tant, més feble, no existeix. No hi ha cap estrena teatral que sigui rebuda amb xiulets, cops de peus o buuus!, ni que a vegades se'ls mereixi, quan l'equip directiu surt a saludar. Ben al contrari, l'auditori es desfà en aplaudiments fervorosos i no es conforma a fer-los sortir una o dues vegades a saludar sinó que a vegades els reclama un parell de vegades més.

És el que ha passat amb les funcions de «La vida es sueño» de Pedro Calderón de la Barca, insígnia del Segle d'Or espanyol, en una versió, per primera vegada en ell, del prestigiós director Declan Donnellan, ànima de la companyia anglesa Cheek by Jowl, en cooperació amb la Compañía Nacional de Teatro Clásico (CNTC), que té com a director artístic l'actor català Lluís Homar.

L'obra, que es va estrenar a l'últim Festival Temporada Alta, ha passat només dues nits per l'amfiteatre del Teatre Grec de Montjuïc, dins el Festival d'Estiu de Barcelona, i els prop de quatre mil espectadors, almenys els dos mil primers, han rebut amb eufòria i alguns dempeus i tot la proposta de Declan Donnellan. Ni un xiulet, ni un picar de peus —que a les grades de l'antiga pedrera de Montjuïc no servirien tampoc de res— ni cap buuu! de desaprovació —Declan Donnellan, de fet, tampoc no va sortir a saludar al Grec— sinó tot el contrari, espectadors d'estiu rendits potser sí a la interpretació de la companyia —que té realment el mèrit de dir Calderón de la Barca narrativament i sense que es noti gairebé el vers ni el vell clixé que arrossega sovint l'emfatitzada declamació dels clàssics espanyols— i fent ús d'una pretesa modernitat en clau de píndoles de musical de cabaret, barrejades amb una bona dosi repetitiva d'aquells oblidats Carmen Miranda, Xavier Cugat i els The Andrews Sisters, amb aquella tonada tan enganxandissa de la peça «Cuanto le gusta», popularitzada pel film «A date with Judy» (“Així són elles”, en versió espanyola), una comèdia musical del 1948, dirigida per Richard Thorpe.

I, esclar, costa relacionar el convuls regne de Polònia —on s'ha situat la trama de «La vida es sueño» de Calderón de la Barca— amb l'anarquia de Santa Bàrbara, a Califòrnia, on les actrius Jane Powell i Elizabeth Taylor, en personatges que representen dues jovenetes d'institut, futures cunyades, s'encaterinen del personatge que interpreta Robert Stack, més gran que elles, i la competència amorosa esclata dins el nucli familiar amb una afer de banyes i faldilles compartides, amb una ballarina sudamericana pel mig objecte de la presumpta seducció del vell pare d'una de les noies.

Esclar que alguna cosa de tot això hi ha amagat en la trama de «La vida es sueño», però en tot cas queda molt lluny de ser entès a l'escena, per molt que se segueixi la trama de la versió amb la màxima atenció. I Declan Donnellan —tan agut, lúdic i innovador en altres propostes shakesperianes anteriors de Cheek by Jowl— aquí es troba encotillat per la paraula de Calderón de la Barca, a la qual es rendeix sense oposar ni resistència ni tampoc aportar res de nou, permetent-se només un lleugers respirs amb la gresca del popular «le gusta, le gusta, le gusta...» i amb les sortides a peu de grada del príncep encadenat, en procés d'entronització, víctima dels uns i dels altres, fent una mena de paper de clown entre la gent de l'auditori —amb les voltes a la cadira inclosa— en contrast amb les escenes més dramàtiques, encadenat, amb aparell de ràdio a les mans, que protagonitza a l'escenari. Tot i un cert histrionisme interpretatiu, és per a aquest actor, Alfredo Noval, que interpreta el paper de Segismundo, en qui recauen bona part dels mèrits de la interpretació del muntatge pel canvis de registres que aporta al seu personatge.

Com que Calderón de la Barca ja tenia el dubte sobre si era la vida real la que era un somni i, ben al contrari, si eren els somnis els que pertanyien a la vida real, el muntatge de Declan Donnellan, que ha comptat amb la coadaptació del dissenyador Nick Ormerod, juga amb aquesta mateixa controvèrsia, tot i que no aconsegueix d'explicar-se prou bé i més aviat el que fa és embolicar la troca que només es desembolica una mica a l'hora dels discursos de cadascun dels protagonistes, és a dir, amb la paraula de nou de Calderón de la Barca, que és un autor que no escatima tampoc els feixucs monòlegs en les seves obres.

I és aleshores quan l'aire de vodevil amb què el director impregna el muntatge s'estimba sobre cadascuna de les set portes —no les del famós restaurant barceloní— sinó les set portes de l'escenografia que proporciona uns potents efectes escènics de moviment, so i il·luminació que són l'única imatge que els quedarà als espectadors d'aquesta versió de «La vida es sueño» junt a les ganes de taral·lejar, a la sortida, pels jardins del Grec, el "le gusta, le gusta, le gusta...", de Carmen Miranda.

Si els somnis, com diu Calderón de la Barca, fossin de debò la vida real, de segur que als espectadors els semblaria veure a l'escenari, sortint per una de les set portes, el polifacètic artista i director d'orquestra gironí Xavier Cugat, emigrat a Cuba amb la família. Però ja se sap el que diu una de les citacions més cèlebres del teatre espanyol: «¿Qué es la vida? Un frenesí. ¿Qué es la vida? Una ilusión, una sombra, una ficción, y el mayor bien es pequeño; que toda la vida es sueño y los sueños, sueños son.» Doncs, au, a fer nones tothom i a falta d'angelets, en el temps que corren, a somniar amb els acolorits i redissenyats faunes del Grec.

Andreu Sotorra. Clip de Teatre, 10 juliol 2023
Despertar Clarín, bressolar Calderón

Cheek by Jowl s'atreveix a atacar un clàssic castellà, de la mà de la Compañía Nacional de Teatro Clásico (CNTC). La companyia que, des dels anys 90 concep els clàssics des de la sala d'assaig, amb els mateixos intèrprets del repartiment, ha fet el salt de Shakespeare a Calderón de la Barca. Com explicava Jordi Vilaró en la prefunció al Temporada Alta, els dos autors eren amos de la Corona que els finançaven i, per tant, el seu teatre hauria de ser útil a aquest Poder per a legitimar-se. Però mentre el teatre elisabetià aposta per la Contrareforma, per la consciència de l'home davant dels seus actes, el de la corona de Corona castellana, manté la Fè i Déu com a principal avalador del bon govern.

Declan Donellan, doncs, s'ha topat a la sala d'assaig amb dos teatres que juguen en vers i amb una teatralitat mínima (despullat d'artifici i amb la força de la paraula) però amb dos concepcions ben diferents. Per això, en el seu muntatge, que respecta el vers i es recita sense les ínfules antigues i grandiloqüents, acaba brillant el paper secundaríssim de Clarín (el company de Rosaura que descobreix Segismundo a la torre) que resultarà l'únic cadàver exposat a l'escena en la revolta apocalíptica final (amb el gir que pogués aplaudir la Cort castellana). En Shakespeare, els herois tràgics moren a cabassos (dins i fora de l'escena); en Calderón de la Barca, la bondat o la por per anar a l'infern limita (coarta) el seu comportament.

La vida es sueño parteix de l'equívoc en què si la vida quotidiana és, potser, un somni. I, per contra, els somnis, els moments reals. Si potser tots som titelles del somni d'un ésser superior que mou les peces capriciosament. Com a El gran mercado del mundo, Calderón de la Barca estira una capa de la ceba de la vida real i li dóna contrast (som persones o personatges imaginats per una tercera persona?).

Cheek by Jowl compren aquest relat i li donen una pàtina de juguesca frívola, com si tots fossin personatges d'un cabaret desfassat. Ben diferent a la intensitat i pulcritud de treballs anteriors seus (Mesura per mesura). En aquesta decisió, arraconen el valor del dubte que tant bé va saber plasmar Blanca Portillo en el seu particular Segismundo, un dubte inicial, que en realitat, podia casar molt bé amb aquest plantejament de la responsabilitat de l'home pels seus actes.

Rosaura és el personatge femení central: encarna un gran secret (que ella mateix desconeix) i es troba en el vendaval del príncep que volen abusar d'ella en el seu primer dia a la Cort. Es troba també entre el possible casament dels cosins (Astolfo i Estrella) perquè ell s'hi havia compromès abans de tots els prudents moviments d'escacs de Basilio. Donellan passa ràpida la moviola sobre aquesta trama. Tampoc qüestiona per a res el paper submís d'Estrella i Rosaura en el desenllaç final. L'obra és filla del seu temps; però l'adaptació podria donar algun element de reivindicació del paper de la dona en aquest país imaginari... si és que estem disposats a somiar...

En aquest cas, la fórmula màgica s'ha quedat a mig barrejar. Com l'aigua i l'oli. El treball dels actors es queda també en aquest lloc de tenir el domini en dir el vers però la incapacitat d'arribar al moviment, al joc, que planteja Chek by Jowl als seus muntatges. L'espai conceptual de Nick Ormerod dona joc però no ajuda a ser fidel a la monumentalitat de l'espectacle: Les set portes podrien servir per a un còmic vodevil però la proposta s'estampa a la porta quan hi acaba dominant la pesantor del Catolicisme i d'una monarquia que vol ser Una, Grande y Libre.

Per cert, la peça té una tirada a farsa espantosament real. Perquè el país en que succeeix aquesta baralla és Polònia. I quan Segismundo guanya la guerra per entronitzar-se rei, als pocs segons la cedeix davant del seu pare Basilio. La gran diferència amb el procés de l'1-O és que Basilio, conscient de la voluntat del poble, li atorga el ceptre al fill i aquest disposa la Cort per garantir un govern de pau, estable i pròsper.

Calderón de la Barca, avui, hagués estat expulsat dels favors de la Corona per un final autodeterminista. Cheek by Jowl rescata la comicitat bufonesca de Clarín i l'exposa mort davant de la moral de Calderón de la Barca, que queda bressolat, no sacsejat, per aquesta mirada des de la concepció britànica.
Jordi Bordes, Recomana, 23 octubre 2022

Carmen Miranda a la somiada cort de Polònia

“Sueña el rey que es rey, y vive con este engaño mandando, disponiendo y gobernando; y este aplauso, que recibe prestado, en el viento escribe y en cenizas le convierte la muerte (¡desdicha fuerte!): ¡que hay quien intente reinar, viendo que ha de despertar en el sueño de la muerte!”.

Aquestes paraules, no cal ni dir-ho, formen part del més cèlebre monòleg de la història del teatre en llengua castellana; el monòleg que li fa pronunciar Calderón de la Barca al príncep Segismundo  quan l’acció de “La vida es sueño” es troba ja força avançada. Però aquest fragment concret del monòleg, sembla sobrevolar ja de manera latent a la primera escena del muntatge d’aquest cim absolut del teatre del Segle d’Or, tal i com ens el presenta el gran Declan Donnellan.

Som en un espai escènic que porta el segell inconfusible de Nick Ormerod, el cocreador juntament amb Donnellan de la ja mítica companyia Cheek by Jowl, que tant ha contribuït des d’inicis de la dècada dels 90 del passat segle a oferir una mirada resoltament i radicalment innovadora, però alhora  declaradament fidel als seus orígens, del teatre isabelí en general, i del teatre shakespearià en particular; en aquest sentit, podríem dir que la gent de Cheek  (que va saber també com incorporar l’anima russa al seu esperit anglosaxó, mitjançant la creació d’una subseu moscovita que ha visitat en altres ocasions el festival Temporada Alta) és una molt excelsa continuadora del camí que havia emprés dècades  abans el mateix Peter Brook.

I aquest espai tan fidel a l’estil Ormerod  —un estil marcat per l’abstracció i el minimalisme escenogràfic amb tendència a fer ús dels colors apagats, o a prescindir directament d’ells— ens situa davant un mig mur fosc i ple de portes que, ben aviat, agafa les formes d’un music hall oníric. I és que ben aviat també, Donnellan ens sorprèn introduint en el somni calderonià Carmen Miranda i les Andrew Sisters , que ens ofereixen  la seva irresistible versió del tema “Cuanto le gusta , le gusta, le gusta”; un tema que, per cert, la Miranda cantava i ballava també com només ella sabia fer-ho i en companyia de la gran orquestra de Xavier Cugat a la pel·lícula del 1948 “A Date Whit Judy”, coneguda a casa nostra com “Así son ellas”.

Com podeu comprovar, la presència reiterada de la cançó dins de  l’espectacle ens va deixar a molts de nosaltres  prou encuriosits com per posar-nos a buscar els seus orígens tot seguit: el viatge de tornada a Barcelona des de Girona  es va convertir en un treball d’investigació,  ràpidament resolt en gran mesura gràcies a la perspicàcia musical del company Juan Carlos Olivares .

I posats a buscar, i ja que Donnellan insisteix tant a fer-nos escoltar el tema, resulta també temptador donar una ullada a la  seva sorprenentment enigmàtica i un xic surrealista lletra; una lletra amb aires lleugers en la qual Miranda i les Sisters ens diuen que se n'han d'anar ja, per preguntar-se tot seguit cap on aniran i què faran, amb qui es trobaran i quines seran les sorpreses que els esperen en aquest lloc desconegut que potser estarà poblat per  “caballeros” amb parpellejants ulls foscos.

I encara que, al tema, les viatgeres semblen convençudes que al final del camí les està esperant una bona diversió, el conjunt d’aquesta lletra plena d’incerteses  no deixa de transmetre quelcom d’inquietant; quelcom que —si ens posem molt més  existencials del que la mateixa Miranda busca—, podria venir a connectar amb les preguntes que més o menys tothom, príncep Segismundo inclòs, s’ha plantejat alguna altra vegada sobre allò que ens espera al llarg del viatge que realitzem mentre vivim una vida que també podria ser el somni d’algú altre.

O potser fins i tot el somni  de nosaltres mateixos, ficats en aquella mena de territori oníric que abandonarem el dia que ens morim, o el dia que algú  altre ens desperti, o el dia que ens despertem pels nostres propis mitjans i comprovem que tot allò que ens semblava un recorregut que s’ha prolongat un grapat d’anys, només ha estat el resultat d’un breu miratge somiat. Fins i tot des de la seva militant fe catòlica, el mateix Calderón no pot ni vol evitar que en el seu magistral text, s’escolin aquesta mena de grans preguntes existencials que relativitzen la presència de Déu.

Potser aquesta sigui la causa que va portar Calderón a escriure molt  poc després de l’estrena de l’obra un “Auto Sacramental” que porta el mateix títol, que presenta un caràcter molt més “militant” pel que fa a la seva adhesió a la defensa del catolicisme, i que, després d’haver-se passat segles limitat a ser representat durant la festa del Corpus, va ser rescatat per un Federico García Lorca que va potenciar els aspectes més profans de l’obra, quan la va incloure el 1932 entre els espectacles itinerants que La Barraca passejava de poble en poble.

Però tornem al principi. La cançó de Carmen Miranda, podria servir molt bé com a banda sonora de la primera escena del text de Calderón; aquella en la qual una Rosaura vestida d’home cavalca en companyia del seu servidor Clarín ( sempre disposat —o disposada, en aquest cas— a aportar-li unes gotes de lúcida comicitat al drama), i sense saber que està cavalcant cap aquell indret en el qual el príncep Segismundo ha crescut encadenat, ignorant la seva monàrquica condició.

Però Donnellan, abans d’aquesta primera escena oficial, ens ofereix un pròleg en el qual és el mateix pare de Segismundo, el rei Basilio, qui sembla estar somiant, tot rememorant alhora les funestes prediccions i les pors personals que el van portar a convertir el fill que no sap que ho és, en un presoner que ignora alhora les causes del seu empresonament. La crueltat de Basilio,derivada del seu pànic farcit de superstició, li confereix a aquest fragment inicial de l’espectacle de Donnellan un caràcter singular, que apunta possibilitats tot seguit malbaratades.

I és que ja també al llarg d’aquest segment inicial, comencen a fer-se visibles les limitacions que (i em dol tenir que dir-ho, donat el meu incondicional entusiasme per la trajectòria de  la companyia) presenta la proposta de Cheek by Jowl. Unes limitacions que, de fet, es fan també visibles pel que es refereix  a la mateixa presencia escènica del tema cantat per Carmen Miranda; aquests interludis musicals que introdueixen en el drama una perspectiva propera a la farsa musical, resulten agraïdament distesos, i conviden a una grotesca gresca coreogràfica.

Però aporten ben poc a la dramatúrgia del muntatge, i més aviat el banalitzen en excés, fent-lo passar pel filtre de la sitcom televisiva.Per la seva banda, la ja esmentada escenografia creada per Ormerod compleix eficaçment amb el seu objectiu de ser-li fidel a l’estètica de la companyia, i Ganecha Gil l’il·lumina amb prou estil Cheek by Jowl com per poder percebre que la llum que ens mostra l’entramat buit de la caixa escènica, ens està mostrant també alhora el teatral entramat existencial que porta a confondre el somni amb la realitat.

O més aviat, a entendre definitivament que la realitat i el somni vénen a ser la mateixa cosa, i que les difoses fronteres que intentem establir entre l’una i l’altre només responen al nostre intent d’establir un cert control capaç de protegir-nos del pànic que ens provoca el descontrol de tot plegat. Però malgrat la seva eficàcia, aquest espai queda lluny d’aquells altres espais amb els quals Ormerod ha sabut subjugar-nos en altres ocasions, partint sovint gairebé del no res. I ja que estem ficats en el territori dels somnis, penso per exemple en la forma com l’escenògraf i el director aconseguien transformar “Macbeth” en un  magistral desolador malson.

El gran talent que Donnellan ha mostrat també sempre pel que fa a la direcció dels actors i les actrius, es veu alhora aquí sotmès a daltabaixos massa notoris. Quelcom que resulta encara més obvi, si tenim en compte l’acurada forma amb què els intèrprets han transmès el vers en altres muntatges recents de la formació, com ara “El gran mercado del mundo”, “El burlador de Sevilla” (aquests dos, dirigits per Xavier Albertí) o “Lo fingido verdadero” (aquest últim sota la direcció de Lluís Homar). I aquí, ben cert, podria també entrar en joc la dificultat idiomàtica.

Donnellan sembla haver-se concentrat tant en el Segismundo interpretat per Alfredo Noval, que de vegades sembla alhora haver-se oblidat una mica massa de bona part de la resta de personatges i d’intèrprets. I cal afegir que el tractament que el director li confereix a Segismundo i la forma com Noval  sap donar-li forma a aquesta perspectiva, constitueixen potser el punt més fort de la representació.

Resulta en aquest sentit tan arriscat com admirable el tosc balboteig amb el qual el príncep encadenat pronuncia les seves primeres paraules, i a partir del qual, li va donant una forma cada cop més resolutiva, sense perdre mai aquell punt de perplexitat que l’acompanya en tot moment, fins que pren aquella més o menys plena consciència d’una situació que només es fa tangible al tram final de l’obra.

Malgrat tot, Donnellan se’n serveix en excés de la presència de Segismundo entre el públic de la platea, tot remarcant allò que ja és obvi. I desaprofita també en excés la càrrega dramàtica i el dilema moral que planteja el crim irracional que comet el príncep en aquesta mateixa platea, tot i tractar-se d’un punt clau del text.

Però en qualsevol cas, Donnellan i Noval construeixen un gran Segismundo, buit d’emfàtica retòrica, i ple d’instintiva originalitat. El Clarín de Goizalde Nuñez vindria a ocupar un molt digne segon lloc, pel que fa als encerts interpretatius, mentre que, per contra, l’Astolfo de Manuel Moya  demana a crits una revisió completa per part del director. De moment, el somni de Segismundo, tot i els seus encerts parcials, presenta massa irregularitats com per assolir aquell prometedor nivell que augurava la confluència entre la formació dirigida per Donnellan i Ormerod, i aquella altra que lidera Lluís Homar. I en aquestes  circumstàncies, resulta difícil posar-se a cantar allò de “Cuanto me gusta, me gusta, me gusta”, a la manera com ho fa Carmen Miranda a cada pas. 
Ramon Oliver, Recomana, 23 octubre 2022

Segismundo sueña con el 'music hall'

El celebrado Declan Donnellan, director de la compañía Cheek by Jowl, había despertado grandes expectativas en su primera incursión con un reparto en lengua castellana, la Compañía Nacional de Teatro Clásico, tras su excelente mano con actores rusos y franceses. Le tocaba darle un meneo contemporáneo a ‘La vida es sueño’ de Calderón de la Barca, después de cuatro décadas de exitosos encuentros con Shakespeare, como el memorable ‘Ubu Roi’ y otros clásicos, entre ellos ‘Fuenteovejuna’. Ahora el resultado, aunque meritorio en muchos aspectos, no alcanza la brillantez y el ingenio de muchas de sus adaptaciones. Eso sí, mejorará con las funciones, pues ya durante el estreno, libreta en mano, su ayudante no paró de hacer anotaciones, tanto propias como las susurradas al oído por Donnellan.

Como elemento escenográfico, su cómplice Nick Ormerod ha diseñado un  gran muro oscuro con siete puertas que funciona bien para hacer aparecer y desaparecer los personajes a buen ritmo, introducir el ‘music hall’ y darle un toque de ‘sitcom’, con risas enlatadas, a los enredos amorosos de la trama. Donnellan rebaja así la carga existencial de la obra cumbre del Siglo de Oro, llevándola a una nueva dimensión más lúdica y ágil. Agrega al juego de contrastes del texto -la dualidad entre el libre albedrío y el destino; entre la realidad y el sueño-, unas alegres canciones, como ‘spots’ televisivos, que contrastan con el mundo opresivo y cerrado que imaginó Calderón, bien reflejado con el oscuro frontal, y la profundidad filosófica del escritor y sacerdote barroco.

Decía el director de Manchester que el mayor respeto que podía mostrar a Calderón era tratarlo como un contemporáneo y así lo hace, buscando frescura y acercar el clásico al público con la música, la comicidad y las incursiones del príncipe en el patio de butacas. Como hace habitualmente con Shakespeare, con quien pasa alegremente de la risa al dolor o el llanto, incorpora notas de humor, más allá del que ya perfiló el escritor madrileño en el personaje de Clarín, como cuando vemos a Segismundo sin saber cómo utilizar una silla. Discutibles son sus balbuceos iniciales, que desaparecen en un pispás sin un recorrido y un tránsito atribuíbles a su encierro.

El actor Alfredo Noval dibuja un gran Segismundo, tanto en su buena y potente dicción y modulación del verso, como en la gestualidad, faceta a la que Donnellan concede tanta importancia como a la palabra, como bien recordó Jordi Vilaró en la interesante prefunción del estreno. Es muy creíble su viaje emocional, de la desesperación a la soberbia y después, resignación y responsabilidad. También muy notable es el trabajo de Goizalde Núñez en el pellejo del vivaz Clarín, mientras que la Rosalinda de Rebeca Matellán resulta poco audible en algunos pasajes –a veces por culpa del exceso de decibelios en la música y los bombardeos de la batalla-. El más desdibujado fue el Astolfo de Manuel Moya, quien, aunque gasta potente voz, no encontró ni el tono ni el ritmo. La propuesta del aclamado Donnellan gustó a muchos. Otros soñábamos con una mayor sacudida.

Imma Fernández, Recomana, 23 octubre 2022
El somni de Declan Donnellan

El somni com a refugi existencial, com indret on viure allò no viscut, sempre ha estat un tema que ha despertat les passions dels creadors més filosòfics, dels escriptors més transcendentals. Tanmateix, a Espanya es va obrir la veda d’aquest pensament durant el Barroc, el conegut com a Siglo de Oro. Mentre Descartes deia allò de Cogito, ergo sum, Calderón de la Barca va escriure que la vida es sueño y los sueños, sueños son.
Després s’ha escrit molt, s’ha teoritzat molt i s’ha fabulat encara més sobre la interpretació dels somnis. Els grans directors de cinema han creat pel·lícules sobre somnis i malsons. És un recurs sobreexplotat, però hi ha qui encara sap donar-hi una nova volta. I sempre és bo tornar als orígens. La Companyia Nacional del Teatro Clásico amb la renovada mirada de Lluís Homar s’ha associat amb una dupla creativa del teatre europeu de gran prestigi: el director Declan Donnellan i l’escenògraf Nick Ormerod, ambdós fundadors de Cheek by Jowl. Aquesta companyia britànica s’ha fet un fart de renovar els clàssics de Shakespeare, donar-los-hi una nova relectura més contemporània, sense trair la seva essència més clàssica. I això és bàsicament el que han fet amb La vida es sueño de Calderón de la Barca.

No entraré a comparar aquesta producció amb altres que Donnellan / Ormerod hagin portat a casa nostra. Vaja, no puc. Aquesta és la meva primera vegada amb els Cheek by Jowl. Si bé, d’altres companys, altres espectadors professionals que tenen aquest bagatge consideren aquesta adaptació una obra menor dintre del seu catàleg, per qui escriu és una proposta estimulant, creativa i dinàmica. No ens enganyem, anar a veure una obra en vers exigeix una atenció i una rapidesa en entendre i copsar els significats de cada discurs i pot acabar sent esgotador i, fins i tot, avorrit. El reforç previ, o a posteriori, de la lectura de l’obra sempre ajuda. Per això, veure com la proposta escènica, les interpretacions i els moviments escènics acompanyen el vers, dotant-li d’una nova significació fan d’aquesta relectura del clàssic una de les propostes més estimulants.

L’inici ja assenta les bases del to. Una paret amb set portes. Per un lateral entra un home gran, com mig desorientat. De cop, les portes s’obren i d’elles sorgeixen set persones fent moviments estranys ràpids, espasmòdics al ritme d’una fanfàrria de sons i música animada, com antiga. Després surt una noia d’un bagl amb un transistor per on s’escoltarà la tonada que ens acompanyarà durant tota la funció, “Cuanto le gusta” de Carmen Miranda. Aquest leitmotiv sonor és una de les pistes més evidents de l’adaptació del clàssic a uns cànons contemporanis. Donnellan endinsa la història i, a estones, fa moure els personatges com si estiguessin en una sitcom americana dels anys cinquanta o seixanta. L’escena segueix i les portes es tornen a obrir per on s’escolen els personatges però vestits (o despullats) d’una manera diferent, trencant tota relació coherent. Tot és un gran cabaret.

I en silenci, sorprès i espantat, l’home de barba blanca ho contempla tot. No abandonarà mai l’escenari, sempre hi serà present. A aquestes alçades qui conegui el llibre entendrà que aquell personatge és Basilio, el rei, el detonador de tot el conflicte, és a dir, qui, empès pels infaustos designis dels fats que avisaven que el seu fill Segismundo seria un rei dèspota i un bàrbar, decideix empresonar-lo, tan bon punt neix, en una torre.
Però el rei, disposat a reptar els designis de les estrelles, decideix alliberar-lo. El monarca, però, per guardar-se les espatlles diu al seu cercle més proper que si el seu fill comença a donar senyals de mala conducta i d’embogiment serà engarjolat de nou a la torre, amb l’excusa que tot ha estat un somni. A partir d’aquí els personatges aniran jugant i filosofant amb la idea de somni. Però la presència perenne de Basilio a l’escenari ens transmet una idea suportada per un parell d’intervencions a part d’aquest: no és el somni de Segismundo, sinó el de Basilio. I, tanmateix, pensant-ho fredament, vist el desenvolupament i coneixent el final de l’obra, té més sentit que sigui un somni del mateix rei més que de la bèstia domada de Segismundo. La bogeria i la pantomima d’alguns personatges, el trencament amb el naturalisme, ens imbueix en una atmosfera irreal. Tot és un somni del rei que volia tenir un digne hereu tot i els fatals fastos.

Si l’escenografia de Nick Ormerod de les set portes li configura al clàssic un to de vodevil i de music-hall, la direcció d’actors de Donnellan reforça encara més aquest punt. Sigui pel personatge més bufonesc, Clarín (interpretat amb gran gràcia per Goizalde Núñez), qui acompanya Rosaura i que farà ballar als personatges amb el seu transistor; o per l’escena del retrat, que el britànic resol com si fos una seqüència de sitcom dels cinquanta, una situació d’embolics de faldilles que Astolfo (Manuel Moya), Estrella (Irene Serrano) i Rosaura (Rebeca Matellán) escenifiquen exagerant el gest i la postura; o, per descomptat, a través del treball d’Alfredo Noval, notable Segismundo.
Si a l’obra original aquest personatge té un arc dramàtic notable, en aquesta adaptació Donnellan li configura un aire més lliure. Comença balbucejant el primer discurs en què es presenta com un ésser maleït, i evoluciona com l’infant que descobreix un indret fet a la seva mida (pujant per les grades del Grec, interactuant amb el públic) i finalitza la funció com si fos el presentador d’un xou televisiu que determina el destí de cadascun dels personatges. L’entrega de Noval, la llibertat que té i representa, la potència i el control del seu cos és hipnotitzant.

Val la pena remarcar també el disseny de vestuari del mateix Ormerod, des dels uniformes militars als vestits de nit de Rosaura i Estrella. Vestits que configuren el caràcter de cadascun dels personatges. I tant o més important és el disseny de llums (Ganecha Gil) que a estones acompanya als personatges, altres busca les ombres més dinàmiques, altres crea contrastos de colors o encercla a uns i altres per donar més intimitat i intensitat.

El conjunt d’aquesta adaptació Cheek by Jowl de La vida es sueño és una relectura molt interessant que agafa el clàssic i li treu la càrrega més dramàtica per fer-ne una comèdia estranya on res és el que sembla perquè el que ens sembla talment pot ser un somni. Nostre, de Basilio o del mateix Declan Donnellan.
Martí Figueras, Núvol, 12 juliol 2023  

